**Familha** : Hadas **Nom** : Pè d’auca

# Origina :

Lo conte aqueste qu’es manifestament pangascon e hòrt ancian. Que’n tròban lo traç en Lavedan (Camelat que l’a raportat, situat dab hòrt de precision a Adàs, au ras d’Argelèrs), mès tanben en Biarn, en lo vilatge de Poliac, pròche de Tèsa, e a Artés. Qu’existís unqüèra en d’auts indrets.

# Descripcion :

Pè d’auca qu’èra ua hada, joena e bròja. Com totas las autas hadas, que dishava, en marchar suu cantèr deus arrius, peadas d’aucas. D’aquí lo son nòm. Com totas las hadas en generau tanben, que pertanh au monde deus òmis, mès tanben au maine de la mitologia e de l’imaginacion : la dobla apartenéncia aquesta qu’es l’encausa deu son malastre.

# Istòria :

Com ic an tostemps dit los vielhs per nòste, qu’apareish a còps qu’un òmi e pusqui esposar ua hada : qu’es lavetz lo riquèr e la prosperitat entad eth.

Un còp, donc, un gojat que’s maridèt dab ua hada, a la mòda de las encanta- das : que hasoren tres còps amassa lo torn deu carmalh deu larèr. La nòvia non demandèt pas qu’ua causa a l’esposat : non pas jamèi l'aperar Pè d’auca.

Pendent annadas, tot qu’anè de lis entr'iths. Mès un jorn, com l’òmi èra partit entau marcat de la vila, la dauna, espiant lo cèu, que decidí de segar e de rentrar tot lo blat a maugrat n’estossi pas enqüèra sancèrament madur. Quan tornèt l’espós, qu’entrèt en grana malícia, pr’amor d’aténer enqüèra qu’auré permés de ganhar hòrt en quantitat de blat.

Determenat, que dishot a la soa molhèr « tròç de pè d’auca ! ».

Tanlèu la praubina qu’estot tornada encantar, e que desapareishot en un es- torbilh de hum. L’endoman, ua tempèsta de las tarriblas que destrusí tot lo blat deu monde de l’indret, e l’òmi qu’estot lo sol qui avè podut sauvar lo son… gràcias a la hemna.

Uas versions deu conte aqueste, que hornissen que, en las setmanas qui seguiren, l’òmi qu’èra estonat de véder los sons dròllets estar tot matin nets e bien suenhats. Que s’estugèt lo jorn d’après e qu’aubrí la pòrta de la crampa deus petits. Que vedot la hada, qui tornava tot matin s'aucupar d’iths. Mès d’estar estada vista per l’òmi que la hadot desaparéisher a jamèi.

# Intertextualitat :

* Títol deu libre d’Anatole France *La rôtisserie de la reine Pédauque*.
* Auts contes de hadas en Gasconha.
* La partida deu mite d’Eudipe pertocant Euridiça.
* La marca infamanta deus cagòts a l’Edat-Mejana (un pè d’auca).